Urmareste Modifică dimensiunea fontului: Play

Bucureşti, 15 mar /Agerpres/ - Guvernul susţine, pe fond, rezolvarea "cu înţelepciune" a cazurilor sociale "reale", dar trebuie evitată situaţia în care se oferă beneficii unor speculatori şi afectarea încrederii într-un stat care schimbă regulile în timpul jocului, a declarat, marţi, premierul Dacian Cioloş, referindu-se la proiectul legii dării în plată.



În cadrul unei dezbateri organizate la sediul Băncii Naţionale a României, Cioloş a afirmat că trebuie, de asemenea, evitată şi decredibilizarea programului Prima Casă.



"Aş lua exemplul legii dării în plată. Pe fond, Guvernul susţine rezolvarea cu înţelepciune a cazurilor sociale reale şi îndeamnă actorii implicaţi să fie solidari ca să reuşim până la urmă să avem o lege bună, care să răspundă aşteptării oamenilor care într-adevăr au nevoie de aceasta, dar să evităm ca prin această lege să creăm beneficii unor speculatori, o lege care apoi să afecteze încrederea într-un stat care schimbă regulile jocului în mod retroactiv, care riscă să afecteze, totodată, radical şi accesul unor noi generaţii de tineri la locuinţe, inclusiv prin blocarea sau decredibilizarea unor programe care s-au arătat de succes până acum, cum a fost şi cum este programul Prima Casă", a precizat premierul la dezbaterea privind Strategia de dezvoltare a României. AGERPRES/(A - autor: Cătălin Alexandru, editor: Andreea Rotaru)